Neilson wil burgemeesterskomitee dán aanstel | Maroela Media
Ian Neilson (Foto: ANA/Stad Kaapstad)
Ian Neilson, waarnemende burgemeester van Kaapstad, het Sondag gesê hy beoog om teen Maandagmiddag 'n nuwe burgemeesterskomitee aan te stel.
Hy het Sondag gesê hy sal egter "uit respek vir die hof" tot Maandagmiddag wag, aangesien die hooggeregshof in Kaapstad Vrydag uitspraak voorbehou het in Patricia de Lille se dringende hofaansoek om haar amp te behou totdat die regsgeding rondom die geldigheid van haar verwydering uit haar pos aangehoor word.
Neilson sal na verwagting teen Maandagmiddag 15:00 die aankondiging maak indien De Lille nié tydelik in haar pos heraangestel word nie. "Ek sal nie langer as dit kan wag nie, want die bestuur van die stad sal sonder 'n burgermeesterskomitee in gedrang wees. Die komitee moet onder meer politieke leiding gee aan die begrotingsproses wat reeds ver gevorder is vir die komende munisipale finansiële jaar," het hy gesê.